AZ ÁRVA PETÁK KALANDOS ÉLETE

A peták régi pénz, ma már nem használják, de a mai pénzérméknek ugyanúgy van „fej” és „írás” oldaluk, mint a petáknak volt. Az „írás” oldalon található az érme értéke, a „fej” oldalon pedig valamilyen jelkép. Nézzetek utána, hogy a ma használt fémpénzek „fej” részén milyen jelképek vannak!

FEJ VAGY ÍRÁS JÁTÉK

Két szembe állított széksorban ülnek a játékosok, mindenki becsukja a szemét, és megfogja a sorban kétoldalt mellette ülő játékosok kezét. Csak a két szélén ülő két-két játékos szeme marad nyitva. A sor egyik végén egy szék áll középen, rajta egy kalap vagy más, könnyen megragadható, puha tárgy. A játékvezető a sor másik végé áll. Feldob egy érmét úgy, hogy csak a sor egyik végén ülő két játékos látja. Ha fej, nem történik semmi. Ha írás, a két szélső játékos megszorítja a sorban mellette ülő kezét, akinek láncszerűen tovább kell adnia a kézszorítást, míg elér a sor másik szélén ülő játékosokhoz. Az ő feladatuk, hogy amikor hozzájuk ért a kézszorítás, minél gyorsabban megragadják a kalapot. Amelyik csapatnak ez sikerül, ők egy székkel mind arrébb ülnek. Az a csapat győz, amelyik először tesz meg egy teljes kört. Ha az indító játékosok hibásan indítanak (mert fejre esett az érme), akkor a másik csapat kap pontot, és ülhet eggyel arrébb. Páratlan számú játékos esetén egy ember a kalapos szék mögé áll, ő a Teljhatalmú Bíró, vitás kérdésekben (pl. hibás indítás, vagy nem ment végig a kézszorítás, a játékos mégis elkapta a kalapot) az ő szava döntő, nem lehet vitatni.